فى القرن الحداشر ما بين 1023 و 1092 عمل الحكام العرب و البربر اللى اتعرفو باسم ملوك الطوائف حروب على بعض فى الاندلس. فبعد اضمحلال الخلافه الامويه فى الاندلس, جنوب اسبانيا, و الانحدار الثقافى و السياسى اللى عم, استولى العرب و اعيان البربر على الحكم فى نواحى الاندلس, زى بنو عباد فى سيبييا (سيڤييا) (1023 - 1091) و بنو جهور فى قرطبه (كوردوبا) (1031 - 1070) و بنو حمود فى الجزيره (1035 - 1058) و بنو زيرى فى غرناطه (جرانادا), و بنو برزال فى قرمونه (لغاية 1067) و بنو مزين فى شلب (1028 - 1051) و بنو مجاهد فى دانيه و غيرهم. العرب و البربر دول دخلوا فى صراعات ضد بعضهم و قامت حروب بينهم و فيهم اتحالفوا مع ملوك الفرنجه ضد بعض و فضلوا ع الحال ده لغاية ما زحف يوسف بن تاشفين زعيم المرابطين من المغرب للاندلس و قضى عليهم.